AEONTS พุ่ง 8% โบรกฯมอง Q2/65 เด่น รับสินเชื่อขยายตัว – บริการออนไลน์หนุนลดต้นทุน
AEONTS พุ่ง 8% โบรกฯมองสินเชื่อขยายตัวดีใน Q2/65 ลุยลดต้นทุนด้วยบริการออนไลน์อีกทั้งเตรียมขยายฐานลูกค้ากลุ่มใหม่ๆ แนะ “นำ” ซื้อ ราคาเป้าหมาย 230 บ.
23 ส.ค. 2564

ผู้สื่อข่าวรายงานว่าวันนี้ (23 ส.ค.2564) ราคาหุ้นบริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ณ เวลา 14.31 น. อยู่ที่ระดับ 193.00 บาท เพิ่มขึ้น 13.50 บาท หรือ 7.52% โดยทำจุดสูงสุดที่ 194.50 บาท และทำจุดต่ำสุดที่ 183.00 บาท ด้วยมูลค่าการซื้อขาย 387.89 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (23 ส.ค.2564) โดยฝ่ายวิจัยมองว่าสินเชื่อขยายตัวดีขึ้นในไตรมาส 2/2565 (ช่วงเดือน มิ.ย. – ส.ค.2564) หลังจากที่พอร์ตสินเชื่อลดลง 1% จากไตรมาสก่อนในไตรมาส 1/2565 (ช่วงเดือนมี.ค. – พ.ค.2564) ซึ่งสินเชื่อเริ่มแสดงสัญญาณการฟื้นตัวเป็นบวกได้เล็กน้อยในช่วงเดือนมิถุนายน – กรกฎาคม 2564 จากการขยายสินเชื่อแบบเลือกลูกค้าในช่วงอุปสงค์สินเชื่อสูงตามสถานการณ์ COVID-19 ที่รุนแรงมากขึ้น
ขณะเดียวกันธุรกิจในกลุ่มประเทศ CLM ยังไม่ฟื้นเนื่องจากมีการลดขนาดธุรกิจในเมียนมาร์ ส่วนในกัมพูชายังคงขยายตัวอย่างช้าๆ และในลาวไม่มีการขยายตัวเลย โดยรวมแล้วทางฝ่ายวิจัยคาดว่าธุรกิจใน CLM จะกลับมาเป็นปกติในครึ่งปีหลัง 2565 ถึงแม้ว่าสินเชื่อจะเริ่มฟื้นตัว แต่รายได้ยังมีแนวโน้มลดลงในปี 2565 (สิ้นสุดเดือนกุมภาพันธ์ 2565) จากการปรับลดอัตราดอกเบี้ยสินเชื่อผู้บริโภคลงในขณะที่ต้นทุนทางการเงินจะยังทรงตัวอยู่ที่ 3% ไปจนถึงกลางปีหน้า เนื่องจากต้นทุนระยะยาวคิดเป็นสัดส่วนถึง 70 % ของแหล่งเงินทุนของ AEONTS
อีกทั้งเพื่อขยายธุรกิจใหม่ไปพร้อมกับพันธมิตร AEONTS เตรียมขยายบริการปล่อยกู้ผ่านระบบดิจิทัล ( Digital Lending) ผ่าน JV ที่ตั้งร่วมกับบริษัท ฮิวแมนิก้า จำกัด (มหาชน) หรือ Human และบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS และการใช้ Platform ของตัวเองที่ชื่อ Digital Your Cash (DYC) ซึ่งเป็นการให้บริการเงินสดโดยไม่ต้องใช้บัตรและมี e-statement ซึ่งคาดว่าบริการ DYC จะมีลูกค้าใหม่ 125,000 บัญชีในปี 2564
นอกจากนี้บริษัทฯกำลังพัฒนาระบบ Credit Scoring จากแบบจำลองความเสี่ยงตามการวิเคราะห์พฤติกรรมของลูกค้า และการใช้ข้อมูลทางเลือก (Alternative Data) ในการปล่อยสินเชื่อผู้บริโภคสำหรับกลุ่มที่มีรายได้น้อย โดยมีรายได้ขั้นต่ำ 5,000 บาทต่อเดือนในเดือนกันยายน 2564 ซึ่งจะช่วยให้บริษัทฯสามารถขยายไปสู่กลุ่มลูกค้าใหม่ๆ และลดต้นทุนลงได้ พร้อมกันนี้บริษัทฯยังจะเปิดตัวบริการบัตรเครดิตสำหรับกลุ่มลูกค้าใหม่ คือกลุ่มผู้สูงอายุโดยจะมีการให้สิทธิประโยชน์พิเศษจากโรงพยาบาล, บริการด้านสุขภาวะ และผลิตภัณฑ์ประกันในเดือนตุลาคม 2564 ด้วย
อย่างไรก็ดี AEONTS มีแผนจะนำเสนอสินค้าและบริการผ่าน AEON Mobile Apps เพื่อเพิ่มความสะดวกในการให้บริการและลดต้นทุนลง ซึ่งนอกเหนือจากการให้สินเชื่อส่วนบุคคล/บัตรเครดิตผ่านแอพมือถือแล้ว บริษัทฯยังจะเริ่มขายประกันการเดินทาง และประกัน COVID ในเดือนกันยายน 2564 ด้วย โดยบริษัทฯมีแผนจะเปิดตัวบริการ e-KYC และ e-Acquisition ในเดือนพฤศจิกายน 2564 ซึ่งจะช่วยให้บริษัทฯสามารถปรับปรุงประสิทธิภาพในการดำเนินงานและบริหารจัดการสัดส่วนต้นทุน/รายได้ให้อยู่ในระดับที่ดีด้วย
ทั้งนี้ทางฝ่ายวิจัยได้ประเมินมูลค่าเหมาะสมของหุ้น AEONTS โดยอิงจาก P/E ที่ 12.50 เท่า ซึ่งสะท้อน PEG ที่ 0.80 เท่า จากกำไรเฉลี่ยในอีกสองปีข้างหน้าและกำหนด Discount 45% จากหุ้นอื่นในกลุ่ม ยังคงคำแนะนำ “ซื้อ” และประเมินราคาเป้าหมายที่ 230 บาท
 